Návrh

zákon

z .......... 2004

o  znalcoch, tlmočníkoch a prekladateľoch a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I
PRVÁ ČASŤ
VŠEOBECNÉ USTANOVENIA

§ 1
Predmet úpravy 
          Tento zákon upravuje podmienky výkonu znaleckej činnosti, tlmočníckej činnosti a prekladateľskej činnosti,  práva a povinnosti  znalcov, tlmočníkov a prekladateľov, ako aj podmienky činnosti znaleckých ústavov, tlmočníckych a prekladateľských ústavov (ďalej len „tlmočnícky ústav“) a pôsobnosť Ministerstva spravodlivosti Slovenskej republiky (ďalej len “ministerstvo”) pri výkone ich činnosti.

§ 2
Základné ustanovenia

(1)	Znalcom, tlmočníkom alebo prekladateľom je fyzická osoba alebo právnická osoba
a)	zapísaná v zozname znalcov, tlmočníkov a prekladateľov,
b)	nezapísaná v tomto zozname, ak je ustanovená za znalca, prekladateľa alebo tlmočníka podľa § 15.

(2) Znalec, tlmočník alebo prekladateľ podľa odseku 1 písm. a) vykonáva svoju činnosť pre súd, iný orgán verejnej moci, fyzickú osobu alebo právnickú osobu (ďalej len “zadávateľ”).

(3) Znalec, tlmočník alebo prekladateľ podľa odseku 1 písm. b) môže vykonávať svoju činnosť len pre súd alebo iný orgán verejnej moci.

(4) Znalec vykonáva svoju činnosť pre zadávateľa za odmenu, náhradu hotových výdavkov a náhradu za stratu času (ďalej len “znalečné”); ak je zadávateľov viac, zodpovedajú za zaplatenie znalečného spoločne a nerozdielne.

(5) Tlmočník a prekladateľ vykonávajú svoju činnosť pre zadávateľa za odmenu, náhradu hotových výdavkov a náhradu za stratu času (ďalej len “tlmočné”); ak je zadávateľov viac, zodpovedajú za zaplatenie tlmočného spoločne a nerozdielne.

(6) Znalec, tlmočník alebo prekladateľ 
a)	môže od zadávateľa požadovať primeraný preddavok na znalečné alebo tlmočné,
b)	je pri výkone svojej činnosti pre súd alebo iný orgán verejnej moci oprávnený od každého požadovať súčinnosť; každý je povinný poskytnúť mu požadovanú súčinnosť v rozsahu podľa osobitných predpisov.)

(7) Výkon  činnosti podľa  tohto zákona nie je podnikaním.)

(8) Výkon  činnosti podľa  tohto zákona sa nepovažuje za výkon verejnej moci.

§ 3
Znalečné a tlmočné 

(1) Znalec, tlmočník alebo prekladateľ sa môže dohodnúť so zadávateľom na zmluvnej odmene; ak sa nedohodnú patrí mu tarifná odmena, ktorej výšku ustanoví vykonávací predpis.

(2) Výška tarifnej odmeny u znalcov sa určí
a)	časovým spôsobom s prihliadnutím na skutočný počet hodín, ktoré znalec vynaložil na svoju činnosť, 
b)	podielovým spôsobom z východiskovej hodnoty predmetu  úkonu znaleckej činnosti alebo
c)	paušálnym spôsobom podľa predmetu úkonu znaleckej činnosti v závislosti na počte úkonov znaleckej činnosti.

(3) Výška tarifnej odmeny u tlmočníkov  sa určí časovým spôsobom s prihliadnutím na skutočný počet hodín, ktoré tlmočník  vynaložil na svoju činnosť.

(4) Výška tarifnej odmeny u prekladateľov sa určí podľa jazyka a počtu strán  úkonu prekladateľskej činnosti. 

(5) Tarifná odmena sa
a)	zvýši, ak zadávateľ vyžaduje vykonanie úkonu bezodkladne alebo za mimoriadne obtiažnych okolností,
b)	zníži alebo neprizná, ak znalec, tlmočník alebo prekladateľ vykonal úkon oneskorene, neúčelne alebo nekvalitne.

(6) Za hotové výdavky sa považujú výdavky účelne a preukázateľne vynaložené v súvislosti s vykonávaním činnosti, najmä súdne poplatky, správne poplatky, cestovné výdavky a telekomunikačné výdavky, paušálne stanovené náhrady, výdavky za kopírovacie a tlačiarenské služby, výdavky spojené s činnosťou konzultanta a výdavky za odborné podklady, preklady, odpisy alebo výpisy z verejných registrov.

(7) Pri  úkonoch vykonávaných v mieste, ktoré nie je miestom výkonu činnosti, patrí za čas strávený cestou do tohto miesta a späť znalcovi, tlmočníkovi alebo prekladateľovi náhrada za stratu času.

(8) Vyúčtovanie znalečného a tlmočného je účtovným dokladom a daňovým dokladom podľa osobitných predpisov.)

§ 4
Zoznam znalcov, tlmočníkov a prekladateľov

(1) Zoznam znalcov, tlmočníkov a prekladateľov (ďalej len „zoznam“) vedie ministerstvo.

(2) Zoznam obsahuje samostatný oddiel pre zápis znalcov, tlmočníkov a prekladateľov.

(3) Oddiel pre zápis znalcov sa člení na odbory, ktoré sa ďalej členia na odvetvia. Oddiel pre zápis tlmočníkov a oddiel pre zápis prekladateľov sa člení na odbory podľa jazykov.

(4) Do oddielu pre zápis znalcov sa zapisuje
a)	fyzická osoba, ak spĺňa podmienky podľa § 5 ods. 1 tohto zákona,
b)	právnická osoba ako znalecká organizácia, ak spĺňa podmienky § 6 ods. 1 alebo ako znalecký ústav ak spĺňa podmienky podľa § 19 ods. 4.

(5) Do oddielu pre zápis tlmočníkov a prekladateľov sa zapisuje len fyzická osoba ak spĺňa podmienky podľa § 5 ods. 1.

(6) Do  zoznamu sa zapisuje,
a)	ak ide o fyzickú osobu,
1.	meno, priezvisko, akademický titul a dátum narodenia, 
2.	trvalý pobyt alebo obdobný pobyt, 
3.	miesto výkonu činnosti,
4.	identifikačné údaje jej zamestnávateľa, ak je zamestnaná,
5.	deň zápisu do zoznamu a deň vyčiarknutia zo zoznamu,
6.	sankcie uložené za posledné tri roky v súvislosti s výkonom činnosti, 
7.	platnosť poistenia zodpovednosti za škodu, ktorá by mohla vzniknúť v súvislosti s vykonávaním činnosti a obchodné meno poisťovne,
8.	evidenčné číslo,
9.	ďalšie údaje, ak tak ustanoví vykonávací predpis,
b)	ak ide o právnickú osobu,
1.	názov alebo obchodné meno, sídlo a identifikačné číslo, ak bolo pridelené,
2.	miesto výkonu znaleckej činnosti,
3.	meno, priezvisko, akademický titul, dátum narodenia, evidenčné číslo a pracovné zaradenie alebo pracovný pomer znalcov a osoby zodpovednej za výkon znaleckej činnosti,
4.	meno, priezvisko, akademický titul a dátum narodenia odborníkov a ich právny vzťah k právnickej osobe prípadne ich pracovné zaradenie,
5.	deň zápisu do zoznamu a deň vyčiarknutia zo zoznamu,
6.	sankcie uložené za posledné tri roky v súvislosti s výkonom činnosti,
7.	platnosť poistenia zodpovednosti za škodu, ktorá by mohla vzniknúť v súvislosti s vykonávaním znaleckej činnosti a obchodné meno poisťovne,
8.	evidenčné číslo,
9.	u znaleckého ústavu oblasť znaleckej činnosti, v ktorej plní funkciu rezortného a metodického centra (§ 19 ods. 2 ),
10.	ďalšie údaje, ak tak ustanoví vykonávací predpis.

(7) Údaje zapisované do zoznamu sú verejne prístupné; ministerstvo vhodným spôsobom zabezpečuje ich zverejnenie.

(8) Znalec, tlmočník alebo prekladateľ zapísaný v zozname je povinný ministerstvu oznámiť a písomne preukázať všetky zmeny údajov zapísaných v zozname a zmenu podmienok pre zápis do zoznamu najneskôr do 30 dní od tejto zmeny.

Zápis do zoznamu 
§ 5

(1)	Ministerstvo  zapíše do zoznamu do 60 dní od doručenia písomnej  žiadosti o zápis fyzickú osobu, ktorá 
a)	je plne spôsobilá na právne úkony,
b)	je  bezúhonná,
c)	získala  vzdelanie v odbore, ktorý je predmetom písomnej žiadosti o zápis,
d)	ukončila osobitné vzdelávanie o spôsobe výkonu činnosti podľa tohto zákona (ďalej len “odborné minimum”),
e)	vykonávala prax v odbore, ktorý je predmetom činnosti, v trvaní najmenej päť rokov a v prípade znalcov najmenej sedem rokov; pre určené odbory a odvetvia môže vykonávací predpis určiť inú dĺžku praxe, 
f)	zložila skúšku z odboru alebo odvetvia, ktorý je predmetom žiadosti o zápis a ktorou preukazuje svoju odbornú spôsobilosť,
g)	ukončila špecializované vzdelávanie, ak ide o  zapísanie do zoznamu pre odbor alebo odvetvie, v ktorom je takéto vzdelávanie ustanovené vykonávacím predpisom,
h)	má materiálne vybavenie postačujúce na výkon činnosti v odbore alebo odvetví, ktoré je predmetom písomnej žiadosti o zápis,
i)	nebola v posledných troch rokoch právoplatne vyčiarknutá zo zoznamu podľa § 27 ods. 3 písm. d) alebo ktorej nebol uložený zákaz výkonu činnosti podľa § 27 ods. 3 písm. c),
j)	zložila sľub.

(2) Žiadosť o zápis obsahuje údaje podľa § 4 ods. 6 písm. a) bod 1 až 4 a označenie odboru a odvetvia o ktorého zápis do zoznamu sa žiada.

(3) K žiadosti o zápis sa pripoja
a)	doklady preukazujúce údaje uvedené v odseku 1 písm. d) až i),
b)	výpis z registra trestov žiadateľa o zápis nie starší ako tri mesiace. 

(4)	O zápise do zoznamu sa nevyhotovuje písomné rozhodnutie.)

(5)	Ministerstvo zamietne žiadosť o zápis, ak fyzická osoba nespĺňa predpoklady na zápis podľa odseku 1.

(6) Fyzická osoba skladá do rúk ministra spravodlivosti Slovenskej republiky (ďalej len “minister”) tento sľub:
 “Sľubujem na svoju česť a svedomie, že pri výkone svojej činnosti budem dodržiavať Ústavu Slovenskej republiky, ústavné zákony, zákony a ostatné všeobecne záväzné právne predpisy a morálne a etické zásady výkonu tejto činnosti, že svoju činnosť budem vykonávať osobne, nestranne a nezaujato podľa svojho najlepšieho svedomia a vedomia, že budem plne využívať všetky svoje odborné znalosti a že zachovám mlčanlivosť o skutočnostiach, o ktorých som sa pri výkone činnosti dozvedel.".

(7) Bezúhonný na účely tohto zákona je ten, kto nebol právoplatne odsúdený pre úmyselný trestný čin alebo pre trestný čin, za ktorý mu bol uložený nepodmienečný trest odňatia slobody.

§ 6

(1)	Ministerstvo zapíše do zoznamu do 60 dní od doručenia písomnej žiadosti o zápis právnickú osobu ako znaleckú organizáciu, ak 
a)	je špecializovaná na výkon znaleckej činnosti v odbore alebo odvetví, ktorý je predmetom písomnej žiadosti o zápis,
b)	aspoň traja jej spoločníci, členovia, štátni zamestnanci alebo zamestnanci v pracovnom pomere dohodnutom na čas neurčitý sú znalcami zapísanými v príslušnom odbore a  nie sú spoločníkmi, členmi alebo zamestnancami inej právnickej osoby zapísanej v zozname,  
c)	určila zodpovednú osobu za výkon znaleckej činnosti; táto osoba musí byť zapísaná v zozname ako znalec a zároveň musí byť jej spoločníkom, členom, štatutárnym orgánom alebo  členom jeho štatutárneho orgánu, 
d)	má materiálne vybavenie postačujúce na výkon znaleckej činnosti,
e)	nebola v posledných troch rokoch vyčiarknutá zo zoznamu podľa § 27 ods. 3 písm. d),
f)	spĺňa ďalšie predpoklady, ak tak ustanoví vykonávací predpis.

(2)	Žiadosť o zápis právnickej osoby do zoznamu obsahuje
a)	meno, priezvisko, akademický titul, trvalý pobyt alebo obdobný pobyt a dátum narodenia fyzických osôb, ktoré sú jej štatutárnym orgánom alebo členom štatutárneho orgánu, 
b)	údaje podľa § 4 ods. 6 písm. b) bod 1 až 4 a označenie  odboru a odvetvia, o ktorého zápis do zoznamu žiada.

(3)	K žiadosti o zápis právnická osoba pripojí doklady preukazujúce údaje uvedené v odseku 1 písm. a) až d) a f).

(4)	Ministerstvo môže zapísať právnickú osobu len do toho odvetvia v ktorom sú zapísaný jej znalci ( ods. 1 písm. b)).

(5)	O zápise do zoznamu sa nevyhotovuje písomné rozhodnutie.4)
(6)	Ministerstvo zamietne žiadosť o zápis, ak právnická osoba nespĺňa predpoklady na zápis podľa odseku 1.

§ 7
Osobitné ustanovenie o zápise

(1) Ministerstvo zapíše fyzickú osobu bez splnenia podmienok uvedených v § 5 ods. 1 a právnickú osobu bez splnenia podmienok uvedených v § 6 ods. 1 do zoznamu ako znalca, ak 
a)	preukáže, že je oprávnená vykonávať činnosť obdobnú znaleckej činnosti podľa tohto zákona v niektorom z členských štátov Európskej únie alebo iného zmluvného štátu Dohody o Európskom hospodárskom priestore a
b)	zložila vyrovnávaciu skúšku ak nespĺňa kritériá určené vykonávacím predpisom; to neplatí, ak o zápis žiada právnická osoba.

(2)	Ministerstvo zapíše fyzickú osobu bez splnenia podmienok uvedených v § 5 ods. 1 do zoznamu ako tlmočníka alebo prekladateľa, ak preukáže, že je oprávnená vykonávať činnosť obdobnú tlmočníckej činnosti alebo prekladateľskej činnosti podľa tohto zákona v inom štáte.

§ 8
Vyčiarknutie zo zoznamu

(1)	Ministerstvo vyčiarkne zo zoznamu toho,
a)	kto o to písomne požiada,
b)	komu poistenie zodpovednosti za škodu pri výkone činnosti nevzniklo do troch mesiacov od zápisu do zoznamu alebo poistenie zodpovednosti za škodu pri výkone činnosti zaniklo a nebolo obnovené do troch mesiacov,
c)	kto vykonával činnosť bez poistenia zodpovednosti za škodu pri výkone činnosti,
d)	kto nespĺňa predpoklady pre zápis do zoznamu,
e)	komu bola uložená sankcia vyčiarknutie zo zoznamu  podľa § 27 ods. 3 písm. d),
f)	kto nevyhovie overeniu odbornej spôsobilosti  podľa § 30,
g)	kto viac ako pol roka nemôže pre zdravotné alebo iné závažné dôvody riadne vykonávať činnosť podľa tohto zákona.

(2) O vyčiarknutí fyzickej osoby alebo právnickej osoby zo zoznamu rozhodne ministerstvo bezodkladne po zistení niektorého z dôvodov uvedeného v odseku 1; vyčiarknutie zo zoznamu sa vykoná ku dňu právoplatnosti rozhodnutia o vyčiarknutí.

(3) Po vyčiarknutí zo zoznamu je fyzická osoba alebo právnická osoba povinná odovzdať ministerstvu do 15 dní preukaz a textovú časť úradnej pečiatky a zadávateľovi na jeho žiadosť v rovnakej lehote podklady a spisy, ktoré mu zadávateľ odovzdal.

§ 9
Podmienky začatia výkonu činnosti

(1)  Znalec, tlmočník alebo prekladateľ zapísaný v zozname, môže vykonávať činnosť len ak má uzatvorené poistenie zodpovednosti za škodu, ktorá môže vzniknúť v súvislosti s výkonom činnosti; svoje poistenie je znalec, tlmočník alebo prekladateľ povinný ministerstvu na požiadanie preukázať. 

(2) Poistenie zodpovednosti za škodu podľa odseku 1  musí trvať počas celého výkonu činnosti.

(3) Znalec, tlmočník alebo prekladateľ zapísaný v zozname sa musí poistiť s limitom poistného plnenia za jednu poistnú udalosť najmenej vo výške
a)	1 000 000,- Sk, ak ide o znalca,
b)	100 000,- Sk, ak ide o tlmočníka alebo prekladateľa.

§ 10
Identifikačné znaky

(1)	Znalec, tlmočník alebo prekladateľ zapísaný v zozname pri výkone svojej činnosti používa  úradnú pečiatku) o priemere 36 mm a preukaz, ktorým sa na požiadanie oprávnenej osoby preukazuje. Oprávnenou osobou je zadávateľ a každý, kto poskytuje súčinnosť podľa § 2 ods. 6 písm. b).

(2)	Ministerstvo vydá znalcovi, tlmočníkovi a prekladateľovi pri ich zápise do zoznamu preukaz a povolenie na vyhotovenie úradnej pečiatky; vzor odtlačku  úradnej pečiatky a vzor preukazu je uvedený v prílohe.

(3)	Každý písomne vyhotovený znalecký, tlmočnícky alebo prekladateľský úkon, vyúčtovanie a výpis z denníka opatrí znalec, tlmočník alebo prekladateľ zapísaný v zozname odtlačkom úradnej pečiatky. Odtlačok úradnej pečiatky sa nesmie používať na osobné účely.

§ 11
Vylúčenie znalca, tlmočníka alebo prekladateľa

(1)	Znalec, tlmočník alebo prekladateľ je vylúčený, ak možno mať pre jeho pomer k veci, k zadávateľovi, alebo k inej osobe, ktorej sa úkon týka, pochybnosť o jeho nezaujatosti.

(2)	Len čo sa znalec, tlmočník alebo prekladateľ dozvie o skutočnostiach, pre ktoré je vylúčený, bezodkladne to oznámi zadávateľovi. Ak je zadávateľom súd alebo iný orgán verejnej moci, rozhodne o jeho vylúčení tento orgán. 

(3)	Znalec, tlmočník alebo prekladateľ zapísaný v zozname nesmie vykonať úkon v odbore alebo odvetví, v ktorom nie je zapísaný; to neplatí, ak je ustanovený za znalca, tlmočníka alebo prekladateľa na účely súdneho alebo iného konania súdom alebo iným orgánom verejnej moci.  

(4)	O tom, či úkon patrí do odboru alebo odvetvia, v ktorom je znalec, tlmočník alebo prekladateľ zapísaný do zoznamu, rozhoduje ministerstvo. 

§ 12
Odmietnutie výkonu činnosti

(1)	Znalec, tlmočník alebo prekladateľ zapísaný v zozname nesmie bezdôvodne odmietnuť vykonať úkon.

(2)	Znalec, tlmočník a prekladateľ zapísaný v zozname je oprávnený odmietnuť vykonanie úkonu len, ak
a)	je vo veci vykonania úkonu zaujatý,
b)	nie je zapísaný v odbore alebo odvetví, v ktorom  je potrebné úkon vykonať,
c)	súd alebo iný orgán verejnej moci mu v konaní nepriznal preddavok na vykonanie úkonu,
d)	iný zadávateľ ako súd alebo iný orgán verejnej moci mu nezložil preddavok na vykonanie znaleckého úkonu, 
e)	závažné zdravotné okolnosti, pracovné pomery, rodinné pomery alebo iné vážne dôvody mu neumožňujú vykonať úkon riadne a včas,
f)	nie je poistený pre prípad zodpovednosti za škodu, ktorá môže vzniknúť v súvislosti s vykonávaním činnosti.

§ 13
Povinnosť zachovávať mlčanlivosť

Znalec, tlmočník alebo prekladateľ je povinný zachovávať mlčanlivosť o všetkých skutočnostiach, o ktorých sa dozvedel pri výkone alebo v súvislosti s výkonom  činnosti, ak nie je tejto povinnosti zbavený zadávateľom alebo ministrom alebo ak osobitný predpis neustanovuje inak;) táto povinnosť nie je vyčiarknutím zo zoznamu alebo pozastavením výkonu činnosti dotknutá.

§ 14
Denník

(1) Znalec, tlmočník alebo prekladateľ zapísaný v zozname je povinný o svojich úkonoch viesť denník. 

(2) Denník je knihou osobitnej evidencie, do ktorej sa zapisuje
a)	poradové číslo úkonu v kalendárnom roku,
b)	zadávateľ úkonu,
c)	dátum vyžiadania úkonu,
d)	dátum vykonania úkonu,
e)	účel a predmet úkonu,
f)	objekt úkonu,
g)	účtované znalečné alebo tlmočné,
h)	priznané znalečné alebo tlmočné,
i)	dátum vyplatenia znalečného alebo tlmočného a
j)	ďalšie údaje, ak tak ustanoví vykonávací predpis. 

§ 15
Výkon činnosti osobami nezapísanými v zozname

(1) V konaní pred súdom alebo iným orgánom verejnej moci možno ustanoviť za znalca, tlmočníka alebo prekladateľa aj osobu, ktorá nie je zapísaná v zozname, ak s ustanovením súhlasí a
a)	v príslušnom odbore alebo odvetví nie je zapísaná žiadna osoba, alebo
b)	osoba zapísaná v zozname nemôže úkon vykonať alebo vykonanie úkonu by bolo spojené s neprimeranými ťažkosťami alebo nákladmi.

(2)	Znalec, tlmočník alebo prekladateľ ustanovený podľa odseku 1 môže vykonať úkon len, ak zložil sľub podľa § 5 ods. 5 pred súdom alebo iným orgánom verejnej moci ktorý ho ustanovil.

DRUHÁ ČASŤ
ZNALCI

Prvá hlava
Základné ustanovenia

§ 16
Znalecká činnosť

(1) Znalecká činnosť je špecializovaná odborná činnosť  vykonávaná za podmienok ustanovených v tomto zákone znalcami pre zadávateľa. Úkonmi znaleckej činnosti sú najmä znalecký posudok a jeho doplnok, odborné stanovisko alebo potvrdenie a odborné vyjadrenie a vysvetlenie.

(2) Znalec je povinný vykonávať znaleckú činnosť
a)	osobne, ak ide o fyzickú osobu; to neplatí ak osobitný predpis ustanovuje inak,)
b)	riadne a v určenej lehote,
c)	účelne, hospodárne a
d)	nestranne.

(3)	Znalec je oprávnený  pri vykonávaní znaleckého úkonu pribrať na posúdenie čiastkových otázok konzultanta z príslušného odboru; opodstatnenosť pribratia konzultanta musí v  úkone znaleckej činnosti odôvodniť. Zodpovednosť znalca za obsah  úkonu znaleckej činnosti  tým nie je dotknutá.

(4)	Zadávateľ je oprávnený pred vykonaním  úkonu znaleckej činnosti prekonzultovať so znalcom  znalecké otázky, prerokovať uplatnenie nároku na preddavok podľa § 2 ods. 6 písm. a) a možnosti znalca vykonať  úkon znaleckej činnosti v požadovanej lehote.

§ 17
Znalecký posudok 

(1) Znalecký posudok možno podať písomne a v konaní pred súdom alebo iným orgánom verejnej moci  aj ústne do zápisnice. Súd alebo iný orgán verejnej moci určí formu znaleckého posudku podľa osobitného predpisu.)  

(2) Jednotlivé strany písomne podaného znaleckého posudku musia byť očíslované, zviazané a zošité šnúrou. Voľné konce šnúry sa prekryjú nálepkou, ktorú znalec opatrí odtlačkom svojej  úradnej pečiatky. 

(3) Písomne vyhotovený znalecký posudok obsahuje
a)	titulnú stranu,
b)	úvod,
c)	posudok,
d)	záver,
e)	prílohy potrebné na zabezpečenie preskúmateľnosti znaleckého posudku,
f)	znaleckú doložku.

(4) Pri znaleckom posudku podanom ústne do zápisnice sa v zápisnici uvedú aj údaje, ktoré obsahuje znalecká doložka.

(5) Znalecká doložka, ktorá je neoddeliteľnou súčasťou znaleckého posudku, obsahuje identifikačné údaje znalca, označenie odboru a odvetvia, v ktorom je znalec oprávnený podávať znalecké posudky, a poradové číslo  úkonu znaleckej činnosti, pod ktorým je znalecký posudok zapísaný v denníku.

(6) Titulná strana znaleckého posudku obsahuje identifikačné údaje znalca, označenie “znalecký posudok”, poradové číslo znaleckého posudku a stručnú charakteristiku  predmetu znaleckého skúmania.  “Úvod”  obsahuje úlohy určené zadávateľom a právny úkon, na ktorý bude znalecký posudok použitý. V časti “posudok” znalec uvedie opis predmetu znaleckého skúmania   a skutočností, na ktoré pri  úkone znaleckej činnosti prihliadal, uvedie postup, na základe ktorého sa dopracoval k odpovediam na otázky položené zadávateľom a k splneniu ním uložených úloh. V časti “záver” znalec odcituje otázky zadávateľa a uvedie stručné odpovede na ne. Celková skladba znaleckého posudku musí umožniť preskúmať jeho obsah  a overiť odôvodnenosť postupov.  Prílohy znaleckého posudku môžu tvoriť samostatnú, so znaleckým posudkom nezošitú časť; v takom prípade  musia obsahovať údaje o znaleckom posudku, ku ktorému sa viažu,  musia byť zošité a opatrené úradnou pečiatkou a podpisom znalca. Ak je  prílohou znalecký posudok iného znalca, postačuje identifikácia prílohy v znaleckom posudku. Rovnako sa postupuje pri prílohách, ktorých rozsah je väčší ako rozsah časti „posudok“.

(7) Na požiadanie zadávateľa znalec potvrdí a doplní písomný znalecký posudok alebo jeho obsah bližšie vysvetlí.

(8) Pri vypracúvaní znaleckých posudkov znalci postupujú podľa všeobecne záväzných právnych predpisov a inštrukcií ministerstva.
(9) Rovnopis písomne podaného znaleckého posudku znalec uschováva desať rokov od jeho podania.

§ 18
Ostatné  úkony znaleckej činnosti

Pri vykonávaní ostatných  úkonov znaleckej činnosti znalec primerane použije ustanovenia o znaleckom posudku. 

Druhá hlava 
Podmienky činnosti znaleckých ústavov

§ 19
Znalecký ústav

(1) Znalecký ústav je  znalecká organizácia, ktorá je špecializovaným a vedeckým odborným pracoviskom, ktoré plní funkciu rezortného a metodického centra vo vymedzenej oblasti znaleckej činnosti uvedenej v rozhodnutí o zápise do zoznamu. Znalecký ústav vykonáva znaleckú činnosť najmä vo zvlášť obtiažnych prípadoch vyžadujúcich osobitné vedecké posúdenie.)

(2) Znalecký ústav najmä
a)	zabezpečuje odborné minimum a špecializované vzdelávanie v príslušnom odbore v rozsahu a obsahu určenom ministerstvom,
b)	poskytuje ministerstvu súčinnosť pri vykonávaní odbornej skúšky pre znalcov, overovaní odbornej spôsobilosti znalcov, kontrolnej činnosti, vzdelávacej činnosti, metodickej činnosti a konzultačnej činnosti.

(3) Ministerstvo zapíše  právnickú osobu do zoznamu ako znalecký ústav do 60 dní od doručenia písomnej žiadosti, ak 
a)	spĺňa predpoklady uvedené v § 6 ods. 1,
b)	je akreditovaná na poskytovanie ďalšieho vzdelávania) podľa osobitného zákona.

(4) O zápis do zoznamu sa nevyhotovuje písomné rozhodnutie.4 )

(5)	Ministerstvo zamietne žiadosť o zápis, ak právnická osoba nespĺňa predpoklady pre zápis podľa odseku 3.

TRETIA ČASŤ
TLMOČNÍCI A PREKLADATELIA

Prvá hlava
Základné ustanovenia

§ 20
Tlmočnícka činnosť

(1) Tlmočnícka činnosť je špecializovaná odborná činnosť  vykonávaná za podmienok ustanovených v tomto zákone tlmočníkmi pre potreby zadávateľa. Úkonom tlmočníckej činnosti je najmä tlmočenie.

(2) Tlmočník vykonáva tlmočnícku činnosť využívaním svojho jazykového vzdelania a ďalšieho odborného vzdelania, špecifických schopností, zručností, skúseností, jazykových prostriedkov, technických prostriedkov a pomôcok; výsledok tejto činnosti je určený najmä  na jednorazové vnímanie  konkrétnej  situácie z hľadiska používania rôznych jazykov a umožňuje priamu komunikáciu medzi osobami používajúcimi odlišné jazyky. 

(3) Tlmočníkom sa rozumie aj
a)	tlmočník posunkovej reči nepočujúcich,)
b)	artikulačný tlmočník, ktorý využívaním svojich špecifických schopností, zručností a skúseností, umožňuje za upravených podmienok jednosmernú alebo obojsmernú komunikáciu pre sluchovo postihnutú osobu, ktorá neovláda posunkovú reč a nepočuje hovorenú reč a
c)	tlmočník pre hluchoslepé osoby, ktorý využívaním svojich špecifických schopností, zručností a skúseností, umožňuje komunikáciu s osobou, ktorá má kombinované postihnutie zraku a sluchu.

§ 21
Prekladateľská činnosť

(1) Prekladateľská činnosť je špecializovaná odborná činnosť vykonávaná za podmienok ustanovených v tomto zákone prekladateľmi pre potreby zadávateľa. Úkonom prekladateľskej činnosti je najmä preklad.

(2) Prekladateľ vykonáva prekladateľskú činnosť na základe využitia svojich jazykových schopností  ďalších  špecifických schopnosti, zručnosti a skúsenosti, jazykových prostriedkov, technických  prostriedkov  a pomôcok.

§ 22
Práva a povinnosti tlmočníka a prekladateľa

(1) Tlmočník alebo prekladateľ je povinný vykonávať tlmočnícku činnosť alebo prekladateľskú činnosť
a)	osobne, 
b)	riadne a v stanovenej lehote,
c)	účelne, hospodárne a
d)	nestranne.

(2) Ak to vyžaduje povaha  úkonu tlmočníckej činnosti alebo  úkonu prekladateľskej činnosti, tlmočník alebo prekladateľ je oprávnený využiť korektora alebo poradcu. Zodpovednosť tlmočníka alebo prekladateľa  za  obsah  úkonu tlmočníckej činnosti alebo  úkonu prekladateľskej činnosti tým nie je dotknutá.

(3)	Tlmočník alebo prekladateľ je oprávnený so zadávateľom konzultovať úlohy vyplývajúce z požiadaviek zadávateľa. 

(4)	Zadávateľ je oprávnený pred vykonaním úkonu tlmočníckej činnosti alebo  úkonu prekladateľskej činnosti prekonzultovať s tlmočníkom alebo prekladateľom najmä uplatnenie nároku na preddavok  podľa § 2 ods. 6 písm. a) a možnosti tlmočníka alebo prekladateľa vykonať  úkon tlmočníckej činnosti v určenom termíne a  úkon prekladateľskej činnosti v požadovanej lehote alebo termíne.

Úkony tlmočníckej činnosti a prekladateľskej činnosti
§ 23

(1) Úkon tlmočníckej činnosti možno vykonať len ústne a  úkon prekladateľskej činnosti len písomne.

(2)	Jednotlivé strany písomne vyhotoveného  úkonu prekladateľskej činnosti musia byť očíslované, zviazané a zošité šnúrou. Voľné konce šnúry sa prekryjú nálepkou, ktorú prekladateľ opatrí odtlačkom svojej úradnej pečiatky. 

(3) Písomne vyhotovený preklad  obsahuje 
a)	úvodnú časť s označením “preklad”, 
b)	označenie zadávateľa, 
c)	prílohy,
d)	prekladateľskú doložku.

(4) Prílohy sa zaradia pred preklad a spolu s ním sa zviažu.

(5) Prekladateľská doložka obsahuje identifikačné údaje prekladateľa, označenie odboru, v ktorom je  prekladateľ oprávnený vykonávať úkony prekladateľskej činnosti a poradové číslo prekladu, pod ktorým je úkon prekladateľskej činnosti zapísaný v denníku. Prekladateľskú doložku vyhotoví prekladateľ v jazyku odboru, v ktorom je zapísaný do zoznamu a pripojí ju k poslednej strane prekladu.

(6) Na požiadanie zadávateľa tlmočník alebo prekladateľ potvrdí a doplní tlmočnícky úkon alebo prekladateľský úkon, alebo jeho obsah bližšie vysvetlí.

(7) Pri tlmočníckom úkone sa do zápisnice uvedú  aj  údaje, ktoré obsahuje prekladateľská doložka. 
(8) Pri  úkonoch tlmočníckej činnosti a pri vypracúvaní  úkonov prekladateľskej činnosti  tlmočník a prekladateľ postupuje podľa všeobecne záväzných predpisov a inštrukcií ministerstva.

(9) Rovnopis prekladu prekladateľ uschováva desať rokov od jeho vyhotovenia.

§ 24

Pri vykonávaní ostatných  úkonov prekladateľskej činnosti  sa primerane použijú ustanovenia o preklade.

Druhá hlava 
Pôsobnosť tlmočníckych  ústavov

§ 25
Tlmočnícky  ústav

(1) Tlmočnícky ústav je špecializovaným a vedeckým odborným pracoviskom, ktoré plní funkciu rezortného a metodického centra vo vymedzenej oblasti tlmočníckej činnosti alebo prekladateľskej činnosti. Úlohou tlmočníckeho ústavu je najmä
a)	zabezpečovať odborné minimum a špecializované vzdelávanie v príslušných  odboroch tlmočníckej činnosti a prekladateľskej  činnosti v rozsahu a obsahu určenom ministerstvom,
b)	poskytovať ministerstvu súčinnosť pri vykonaní odbornej skúšky pre tlmočníkov a prekladateľov, overovaní odbornej spôsobilosti tlmočníkov a prekladateľov, kontrolnej činnosti, vzdelávacej činnosti, metodickej činnosti a konzultačnej činnosti.

(2)  Ministerstvo zapíše tlmočnícky ústav do zoznamu do 60 dní od doručenia písomnej žiadosti, ak 
a)	spĺňa predpoklady uvedené v § 6 ods. 1 a
b)	je akreditovaný na poskytovanie ďalšieho vzdelávania) podľa osobitného zákona.

(3) O zápise tlmočníckeho ústavu do zoznamu sa nevyhotovuje písomné rozhodnutie.

(4) Ministerstvo zamietne žiadosť o zápis, ak tlmočnícky ústav nespĺňa predpoklady pre zápis podľa odseku 2.

ŠTVRTÁ  ČASŤ
PRIESTUPKY A INÉ SPRÁVNE DELIKTY

§ 26
Priestupky

(1)	Priestupku sa dopustí ten, kto
a)	sa neoprávnene vydáva za znalca, tlmočníka alebo prekladateľa,
b)	poruší povinnosť podľa § 8 ods. 3 tohto zákona alebo
c)	poruší povinnosť podľa § 13 tohto zákona.

(2) Za priestupok podľa odseku 1 možno uložiť pokutu do 20 000 Sk. Ak sa fyzická osoba dopustí priestupku opakovane v lehote do jedného roka od právoplatnosti rozhodnutia o uložení pokuty, možno jej uložiť pokutu až do 40 000 Sk.

(3) Priestupky podľa tohto zákona prejednáva a sankcie za ne ukladá ministerstvo. Na konanie o priestupkoch sa vzťahuje všeobecný predpis o priestupkoch.)

§ 27
Iné správne delikty

(1) Znalec, tlmočník, prekladateľ sa dopustí správneho deliktu, ak
a)	spôsobí bez vážnych dôvodov uznaných súdom alebo iným orgánom verejnej moci prieťahy v súdnom alebo inom konaní, v ktorom bol ustanovený; za spôsobenie prieťahov sa považuje prekročenie lehoty určenej na vykonanie úkonu súdom alebo iným orgánom verejnej moci o viac ako 30 dní,
b)	poruší iné povinnosti ustanovené týmto zákonom,
c)	sa neoprávnene vydáva za znalca, tlmočníka alebo prekladateľa v odbore alebo odvetví v ktorom nie je zapísaný v zozname.

(2)	Správneho deliktu sa dopustí tiež právnická osoba, ktorá
a)	sa neoprávnene vydáva za znalca, tlmočníka alebo prekladateľa alebo
b)	 poruší povinnosti podľa § 8 odsek 3. 

(3) Za správny delikt podľa odseku 1 možno uložiť  tieto sankcie:
a)	písomné napomenutie,
b)	peňažnú pokutu do výšky 50 000 Sk fyzickej osobe a do výšky 1 000 000 Sk právnickej osobe,
c)	zákaz výkonu znaleckej činnosti, tlmočníckej činnosti alebo prekladateľskej činnosti na obdobie najviac jedného roka,
d)	vyčiarknutie zo zoznamu.

(4)	Sankciu podľa odseku 3 možno uložiť jednotlivo alebo popri sebe; sankciu podľa odseku 3 písm. d) možno uložiť súbežne len so sankciou podľa odseku 3 písm. b).
(5)	Ak ministerstvo pri prejednávaní správneho deliktu zistí, že sa znalec, tlmočník alebo prekladateľ, ktorý je fyzickou osobou, dopustil závažných nedostatkov odbornej povahy, môže mu popri sankcii uloženej podľa odseku 3 písm. a) až c) nariadiť aj absolvovanie osobitného vzdelávania.

(6)	Za správny delikt podľa odseku 2 možno právnickej osobe uložiť peňažnú pokutu  do výšky 100 000 Sk.

(7)	Sankciu za iný správny delikt podľa tohto zákona  možno uložiť do jedného roka  odo dňa zistenia porušenia povinnosti,  najneskôr však do troch rokov odo dňa porušenia povinnosti.

(8)	Pri ukladaní sankcií za iný správny delikt podľa tohto zákona ministerstvo vychádza   z povahy, miery zavinenia, závažnosti, spôsob, dĺžky a dôsledkov protiprávneho konania alebo opomenutia.

(9)	Pokuta uložená za iný správny delikt je splatná do 30 dní odo dňa nadobudnutia právoplatnosti rozhodnutia o jej uložení.

(10)	Iné správne delikty podľa tohto zákona prejednáva a ukladá za ne sankcie ministerstvo. 

§ 28
Dočasné pozastavenie výkonu  činnosti

Ministerstvo môže znalcovi, tlmočníkovi alebo prekladateľovi  zapísanému v zozname dočasne pozastaviť výkon činnosti až do právoplatného rozhodnutia vo veci, ak sa proti nemu vedie
a)	trestné stíhanie za úmyselný trestný čin alebo za trestný čin súvisiaci so znaleckou činnosťou, tlmočníckou činnosťou alebo prekladateľskou činnosťou,
b)	konanie o pozbavení alebo obmedzení spôsobilosti na právne úkony.

PIATA  ČASŤ
PÔSOBNOSŤ  MINISTERSTVA  V  OBLASTI  VÝKONU ČINNOSTI  A VYBAVOVANIE SŤAŽNOSTÍ

§ 29
Dohľad ministerstva

(1) Dohľad nad činnosťou vykonáva ministerstvo
a)	sledovaním dodržiavania zákonnosti a správnosti postupov znalcov, tlmočníkov a prekladateľov a preskúmavanim podnetov na postup pri výkone tejto činnosti,
b)	kontrolou  denníkov, 
c)	kontrolou plnenia povinnosti uloženej v  § 30 ods.1 písm. a),
d)	kontrolou plnenia povinností znaleckých ústavov a tlmočníckych ústavov uložených týmto zákonom,

(2) Pri výkone dohľadu sú znalci, tlmočníci,  prekladatelia a tlmočnícke ústavy povinní ministerstvu poskytnúť súčinnosť.
§ 30
Vzdelávanie a overovanie odbornej spôsobilosti 

         (1) Znalec, tlmočník alebo prekladateľ zapísaný v zozname je povinný
a)	sústavne sa vzdelávať a zvyšovať svoju kvalifikáciu v rozsahu určenom ministerstvom,
b)	zúčastniť sa overenia odbornej spôsobilosti vo všetkých odboroch alebo odvetviach, v ktorých je zapísaný do zoznamu.

(2)	Ministerstvo v spolupráci a prostredníctvom znaleckých ústavov a tlmočníckych ústavov zabezpečuje
a)	špecializované vzdelávanie formou ďalšieho vzdelávania,
b)	získanie odborného minima a
c)	overenie odbornej spôsobilosti.

(3)	Overovanie odbornej spôsobilosti sa vykonáva vo všetkých odboroch a odvetviach na základe  výberu ministerstva.

(4)	Ministerstvo vydá znalcovi, tlmočníkovi alebo prekladateľovi zapísanému v zozname písomné osvedčenie o výsledku overenia odbornej spôsobilosti.

§ 31
Sťažnosť

(1)	Ministerstvo vybavuje sťažnosti na znalcov, tlmočníkov a prekladateľov pri výkone znaleckej činnosti, tlmočníckej činnosti alebo prekladateľskej činnosti okrem sťažností na ich postup v konaní.

(2)	Lehota na vybavenie sťažnosti je 60 dní odo dňa keď bola sťažnosť doručená.

(3)	V prípadoch náročných na prešetrenie sťažnosti alebo ak si vybavenie sťažnosti vyžaduje súčinnosť iného orgánu verejnej moci, fyzickej osoby alebo právnickej osoby je lehota na vybavenie sťažnosti  90 dní odo dňa keď bola sťažnosť doručená.

(4)	Pri vybavovaní sťažností sa použije postup podľa osobitného predpisu) ak tento zákon neustanovuje inak.

ŠIESTA ČASŤ
Spoločné, prechodné a záverečné ustanovenia

Spoločné ustanovenia
§ 32

Ak nie je ustanovené v tomto zákone inak, vzťahujú sa na konanie podľa tohto zákona všeobecné predpisy o  správnom konaní.) 

§ 33

Ministerstvo upraví všeobecne záväzným právnym predpisom 
a)	podrobnosti o výške, druhu, spôsobe a podmienkach určenia znalečného a tlmočného, o podmienkach výkonu  činnosti za zvýšené, znížené znalečné alebo tlmočné alebo bezodplatne,
b)	podrobnosti o rozsahu sústavného vzdelávania, o rozsahu a obsahu odborného minima, špecializovaného vzdelávania, o rozsahu, forme a termíne výkonu odbornej skúšky a overenia odbornej spôsobilosti, podrobnosti o ďalších podmienkach potrebných na zápis, podrobnosti o spôsobe preukazovania splnenia podmienok pre zápis do zoznamu, podrobnosti o podmienkach  zápisu do zoznamu pre vybrané odbory alebo odvetvia, o ďalších údajoch zapisovaných do zoznamu, o dĺžke praxe pre vybrané odbory a odvetvia,
c)	počet fyzických osôb zapísaných v zozname ako znalcov, ktoré  právnická osoba musí preukázať v žiadosti o zápis do zoznamu v určených odboroch a odvetviach,
d)	podrobnosti o postupe pri vybavovaní  sťažností na znalcov, tlmočníkov a prekladateľov,
e)	podrobnosti o ustanovení metód znaleckého stanovenia hodnoty majetku a postupov v prípadoch, v ktorých sa podľa osobitných predpisov vyžaduje stanovenie hodnoty majetku vrátane majetku podniku alebo časti podniku alebo zložiek majetku podniku,
f)	podrobnosti o identifikačných znakoch, o vedení  denníka, o ďalších údajoch zapisovaných do denníka, o osnove a obsahu znaleckého posudku,
g)	podrobnosti o určení jednotlivých odborov, o spôsobe preukazovania výkonu činnosti obdobnej znaleckej činnosti podľa § 7 ods. 1 písm. a), činnosti obdobnej tlmočníckej činnosti alebo prekladateľskej činnosti podľa § 7 ods. 2,  o rozsahu vyrovnávacej skúšky,
h)	podrobnosti o rozsahu a podmienkach výkonu dohľadu nad činnosťou.

Prechodné ustanovenia
§ 34

(1)	Znalci a tlmočníci, ktorí sú vymenovaní ku dňu nadobudnutia účinnosti tohto zákona, ústavy a iné pracoviská zapísané v zozname podľa doterajších predpisov, sa považujú za znalcov fyzické osoby, znalecké organizácie alebo tlmočníkov podľa tohto zákona.

(2)	Znalci fyzické osoby, znalecké organizácie alebo tlmočníci podľa odseku 1 sú povinní ministerstvu  
a)	preukázať splnenie podmienky bezúhonnosti,  
b)	predložiť doklad o zaplatení správneho poplatku za zápis do zoznamu,
c)	predložiť úradne osvedčenú kópiu zmluvy o uzavretí poistenia zodpovednosti za škodu, ktorá by mohla vzniknúť v súvislosti s vykonávaním znaleckej činnosti alebo tlmočníckej činnosti,
d)	nahlásiť údaje ktoré sa zapisujú do zoznamu, do 31. decembra 2004,
e)	preukázať splnenie podmienky odborného minima, odbornej skúšky a špecializovaného vzdelávania podľa tohto zákona do 30. júna 2007.

(3)	Ministerstvo rozhodne o vyčiarknutí znalca fyzickej osoby, znaleckej organizácie alebo tlmočníka podľa odseku 1 zo zoznamu do 31. decembra 2005, ak nesplní podmienky uvedené v odseku 2 písm. a) až d) alebo do 30. júna 2008, ak nesplní podmienky uvedené v odseku 2 písm. e). 

§ 35

(1)	Výstraha uložená znalcovi alebo tlmočníkovi podľa doterajších predpisov sa považuje za písomné napomenutie uložené podľa tohto zákona.

(2)	Odvolanie znalca alebo tlmočníka, ktorý napriek výstrahe neplnil alebo porušoval svoje povinnosti podľa doterajších predpisov, sa považuje za vyčiarknutie podľa § 27 ods. 3 písm. d)  tohto zákona.

(3)	Konanie o odvolaní znalca alebo tlmočníka začaté pred účinnosťou tohto zákona sa dokončí podľa doterajších predpisov.

§ 36

Znalecká činnosť, tlmočnícka činnosť alebo prekladateľská činnosť označená v osobitných právnych predpisoch inými pojmami sa považuje za znaleckú činnosť, tlmočnícku činnosť alebo prekladateľskú činnosť podľa tohto zákona.

Zrušovacie ustanovenie
§ 37
Zrušujú sa 
1.	zákon č.36/1967 Zb. o znalcoch a tlmočníkoch v znení čl. IV zákona č. 238/2000 Z. z. a čl. II. zákona č. 554/2003 Z. z.,
2.	vyhláška Ministerstva spravodlivosti Slovenskej republiky č.263/1996 Z.z. ktorou sa vykonáva zákon č.36/1967 Zb. o znalcoch a tlmočníkoch v znení vyhlášky Ministerstva spravodlivosti Slovenskej republiky č.294/2000 Z.z.
3.	vyhláška Ministerstva spravodlivosti Slovenskej republiky č. 86/2002 Z.z.  o stanovení všeobecnej hodnoty majetku v znení vyhlášky Ministerstva spravodlivosti Slovenskej republiky č. 576/2003 Z.z.

Čl. II 

         Zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení zákona Národnej rady Slovenskej republiky č. 89/1993 Z. z., zákona Národnej rady Slovenskej republiky č. 150/1993 Z. z., zákona Národnej rady Slovenskej republiky č. 85/1994 Z. z., zákona Národnej rady Slovenskej republiky č. 232/1995 Z. z., zákona č. 12/1998 Z. z., zákona č. 457/2000 Z. z., zákona č. 162/2001 Z. z., zákona č.418/2002 Z.z. a zákona č. 531/2003 Z.z. sa mení takto:

V sadzobníku v položke 29 sa vypúšťa písmeno a). Zároveň sa zrušuje označenie písmena b). 

Čl. III

Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 224/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z. z., zákona č. 553/2001 Z. z., zákona č. 96/2002 Z. z., zákona č. 118/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 477/2002 Z. z.,  zákona č. 480/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z. a zákona č. 469/2003 Z. z. sa dopĺňa takto:

V sadzobníku sa  položka 5  dopĺňa písmenami f) a g), ktoré znejú: 

“f) Zápis do zoznamu znalcov,
    tlmočníkov a prekladateľov.......................................................................5 000 Sk
g) Výpis zo zoznamu znalcov,
    tlmočníkov a prekladateľov, za každú stranu .........................................................50 Sk“.

Čl. IV 

Zákon č. 99/1963 Zb. Občiansky súdny poriadok v znení zákona č. 36/1967 Zb., zákona č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb., zákona č. 180/1990 Zb., zákona č. 328/1991 Zb., zákona č. 519/1991 Zb., zákona č. 263/1992 Zb., zákona Národnej rady Slovenskej republiky č. 5/1993 Z. z., zákona Národnej rady Slovenskej republiky č. 46/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 232/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 22/1996 Z. z., zákona Národnej rady Slovenskej republiky č. 58/1996 Z. z., nálezu Ústavného súdu Slovenskej republiky č. 281/1996 Z. z., zákona č. 211/1997 Z. z., nálezu Ústavného súdu Slovenskej republiky č. 359/1997 Z. z., zákona č. 124/1998 Z. z., zákona č. 144/1998 Z. z., zákona č. 169/1998 Z. z., zákona č. 187/1998 Z. z., zákona č. 225/1998 Z. z., zákona č. 233/1998 Z. z., zákona č. 235/1998 Z. z., nálezu Ústavného súdu Slovenskej republiky č. 318/1998 Z. z., zákona č. 331/1998 Z. z., zákona č. 46/1999 Z. z., nálezu Ústavného súdu Slovenskej republiky č. 66/1999 Z. z., nálezu Ústavného súdu Slovenskej republiky č. 166/1999 Z. z., nálezu Ústavného súdu Slovenskej republiky č. 185/1999 Z. z., zákona č. 223/1999 Z. z., zákona č. 303/2001 Z. z., zákona č. 501/2001 Z. z., zákona č. 215/2002 Z. z., zákona č. 232/2002 Z. z., zákona č. 424/2002 Z. z., zákona č. 451/2002 Z. z., zákona č. 480/2002 Z. z., nálezu Ústavného súdu Slovenskej republiky č. 620/2002 Z. z., nálezu Ústavného súdu Slovenskej republiky č. 75/2003 Z. z., zákona č. 353/2003 Z. z., zákona č. 530/2003 Z. z., zákona č. 589/2003 Z. z. a zákona č. ....../2004 Z. z. sa mení a dopĺňa takto:

1. V § 127 ods. 2 sa vypúšťajú slová “vedeckému ústavu alebo inej inštitúcii”.
2. V § 139 ods. 2 sa za slová „hotových výdavkov“ vkladajú slová „ ,náhradu za stratu času“.

Čl. V

Zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení zákona č. 58/1999 Z. z., zákona č. 181/1999 Z. z., zákona č. 356/1999 Z. z., zákona č. 224/2000 Z. z., zákona č. 464/2000 Z. z., zákona č. 241/2001 Z. z., zákona č. 98/2002 Z. z., zákona č. 328/2002 Z. z., zákona č. 422/2002 Z. z., zákona č. 659/2002 Z.z .a    zákona č. 212/2003 Z.z. sa dopĺňa takto:

V § 48 ods. 7 sa za slová “umeleckú činnosť” vkladajú slová “znaleckú činnosť, tlmočnícku činnosť, prekladateľskú činnosť”.

Čl. VI 

Zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení zákona č. 54/1999 Z. z., zákona č. 337/1999 Z. z., zákona č. 417/2000 Z. z., zákona č. 328/2002 Z. z., zákona č. 664/2002 Z. z.,  zákona č. 251/2003 Z.z. a zákona č. 464/2003 Z.z sa dopĺňa takto:

V § 44 ods. 7 sa za slová “umeleckú činnosť” vkladajú slová “znaleckú činnosť, tlmočnícku činnosť, prekladateľskú činnosť”.

Čl. VII

Zákon č. 315/2001 Z. z. o Hasičskom a záchrannom zbore v znení zákona č. 438/2002 Z. z., zákona č. 666/2002 Z.z., zákona č. 424/2003 Z.z., zákona č. 451/2003 Z.z. a zákona č. 462/2003 Z.z. sa  mení a dopĺňa takto:

V § 69 ods. 6 sa za slová “umeleckú činnosť” vkladajú slová “znaleckú činnosť, tlmočnícku činnosť, prekladateľskú činnosť” a vypúšťa sa posledná veta.

 Čl. VIII

Zákon č. 312/2001 Z. z. o štátnej službe a o zmene a doplnení niektorých zákonov v znení zákona č. 131/2002 Z. z., zákona č. 143/2002 Z. z., zákona č. 185/2002 Z. z., zákona č. 411/2002 Z. z., zákona č. 667/2002 Z. z., zákona č. 139/2003 Z. z., zákona č. 267/2003 Z.z., zákona č. 453/2003 Z.z., zákona č. 550/2003 Z.z.  a zákona č. 551/2003 Z.z. sa mení a dopĺňa takto:

V § 59 ods. 3 sa za slová “umeleckú činnosť” vkladajú slová “znaleckú činnosť, tlmočnícku činnosť, prekladateľskú činnosť” a vypúšťa sa posledná veta.

Čl. IX 

Zákon č. 370/1997 Z. z. o vojenskej službe v znení zákona č. 10/2000 Z. z., zákona č. 400/2000 Z. z., zákona č. 263/2002 Z. z., zákona č. 512/2003 Z.z. a zákona č. 542/2003 Z.z sa dopĺňa takto:

V § 7 ods. 1 sa za slová “umeleckú” vkladajú slová “znaleckú, tlmočnícku, prekladateľskú”.

Čl. X

	Tento zákon nadobúda účinnosť 1. júla 2004.